Marie Chapian

Volá ma
po mene

100 zamyslení o Božích prísľuboch

Elektronická kniha

This book was first published in the United States by BroadStreet Publishing Group LLC, 8646 Eagle Creek Circle, Suite 210, Savage, MN 55378, with the title He Calls Me His Child: 100 Days of Meditations on the Promises of God Copyright © 2024 Marie Chapian, Translated by permission.

Táto kniha bola prvýkrát vydaná v Spojených štátoch amerických vydavateľstvom BroadStreet Publishing Group LLC, 8646 Eagle Creek Circle, Suite 210, Savage, MN 55378, s názvom He Calls Me His Child: 100 Days of Meditations on the Promises of God Copyright © 2024 Marie Chapian, preložené so súhlasom autora.

Všetky práva vyhradené. Žiadna časť tohto diela nesmie byť nahrávaná na video, skenovaná, fotená a elektronicky prenášaná bez povolenia vydavateľa, okrem krátkych ukážok pre potreby článkov a recenzií.

VOLÁ MA PO MENE

Marie Chapian

Vydavateľ: Christian Project Support, s. r. o., © 2026

Rožňavská 17, 831 04 Bratislava

www.ver.sk, objednavky@ver.sk

Preklad: Klára Tomášiková

Jazyková korektúra: Veronika Liptáková

Editorské práce: Katarína Marčáková

Grafická úprava podľa originálu diela: www.christianstudio.sk

Použité citáty z Biblie:

Slovenský ekumenický preklad (SEB), SBS, Banská Bystrica, 2017.

Sväté písmo Starého a Nového zákona, SSV, Trnava, 1995.
Sväté Písmo – Jeruzalemská Biblia, Botekov preklad, Dobrá kniha, 2009 (BOT). In: www.biblia.sk.

(pozn. red.: V uvedených citátoch z ekumenického prekladu sme slovo Hospodin všade nahradili slovom Pán.)

Prvé vydanie

ISBN papierovej knihy: 978-80-8231-277-8

ISBN pdf knihy: 978-80-8231-278-5

ISBN epub knihy: 978-80-8231-279-2

ISBN mobi knihy: 978-80-8231-280-8

Vytvorenie elektronickej verzie Dibuk, s. r. o., 2026

AKO ČÍTAŤ TÚTO KNIHU

Túto knihu som napísala preto, aby sa stala pomôckou na vedomé uvádzanie Božieho slova do praxe, s cieľom žiť našu identitu Božích detí plnšie a s mocou. Volá ma po mene je výzvou k uvedomeniu a akcii. Ako máme v tomto čase žiť svoje posvätné povolanie, ktoré zastávame v Božom kráľovstve? Týchto sto zamyslení poukazuje na autoritu a moc, ktorú nám Boh dal na to, aby sme mohli žiť odvážne a prekonávať všetky prekážky.

Ježiš prišiel na svet s cieľom ukázať nám Božie srdce, myseľ a dušu v každom slove, ktoré vyslovil, v každom zázraku, ktorý vykonal, a vo všetkom, čo urobil. Ježiš je naším vzorom v tom, ako ohlasovať, potvrdzovať a žiť pravdu, ktorá oslavuje Boha.

V mojich predošlých knihách o tichej modlitbe a kresťanskej meditácii som definovala meditáciu ako čas v tichu, ktorý venujeme Bohu. Tieto zamyslenia nám ponúkajú náhľad do Božej prirodzenosti, aj tej našej ľudskej, a pomáhajú nám získať duchovnú múdrosť, aby sme boli pretvorení na jeho obraz (2 Kor 3, 18). Zamyslenia sú zároveň prípravou na následné vyznania. Zastav sa a rozjímaj nad tým, čo si práve čítal/-a, a potom pokračuj jasne a rozhodne vo vyhlasovaní týchto vyznaní. Sú totiž zakorenené v Božích prísľuboch, ktoré nachádzame v Písme, a sú hlbokými vyhláseniami s duchovnou mocou. Každé vyznanie v tejto knihe je pravdivé, založené na Kristovom diele vykúpenia a potvrdené novou zmluvou v jeho krvi.

Prečo vyznania? To, čo o sebe denne hovoríme, je totiž často v priamom rozpore s Božím požehnaním, darmi a zámerom pre náš život. Ani si neuvedomujeme, ako veľmi tieto vlastné negatívne vyjadrenia ovplyvňujú našu myseľ. „Boh ku mne nehovorí.“ Mohla by byť toto pravda? Ježiš hovorí v Evanjeliu podľa Jána 10, 27: „Moje ovce počúvajú môj hlas. Ja ich poznám a ony ma nasledujú.“ Čudujeme sa, prečo sme deprimovaní, unavení, znudení, úzkostliví a ustráchaní. Dôvodom je, že voči sebe samým nehovoríme pravdu. „Smrť a život sú v područí jazyka“ (Prís 18, 21). Nabudúce, keď budeme hovoriť bez premýšľania, budeme voči sebe hrubí či sebakritickí, mali by sme vykonať akúsi mini inventúru. Čo nesú naše slová? Život alebo smrť? Teraz je čas spolupracovať s Duchom Svätým a prestať hovoriť a opakovať negatívne klamstvá, ktoré v nás zabíjajú život a sú v rozpore s Božou pravdou.

Ježiš nám neustále potvrdzoval, kým je a že on a Otec sú jedno (Jn 10, 30). Bez Otca nemohol urobiť nič. Povedal: „Amen, amen, hovorím vám: Syn nemôže nič robiť sám od seba, len to, čo vidí robiť Otca. Lebo čo robí Otec, to podobne robí aj Syn“ (Jn 5, 19).

Duch Svätý v nás trvalo prebýva a oživuje našu vieru a vzťah s Pánom Ježišom. Realita Božieho slova dáva týmto vyznaniam moc, pretože sú večné a pravdivé. Keď budeš vyhlasovať: „Už nebudem kritizovať ostatných,“ neprosíš tým Boha, aby ti pomohol prestať s kritikou voči ostatným, ale vyhlasuješ to ako fakt.

Vyhlasuj tieto vyznania nahlas, no ak sa pri tom necítiš komfortne, zapíš si tie slová do špeciálneho zošita alebo do telefónu, aby si sa k nim vrátil/-a neskôr a jasne videl/-a, ako v tebe Boh koná. Ak budeš pracovať na svojom vnútornom duchovnom živote, bude ťa to premieňať.

Choď na to pekne postupne, no vytvor si denný návyk čítania tejto knižky. Nosíš v sebe vieru a dôveru v Boha. Spomeň si na situáciu, keď si sa ocitol/ocitla v nebezpečenstve a mal/-a si pocit, že to nezvládneš. Všetko vyzeralo beznádejne. Teraz si predstav, že by si sa vtedy zhlboka nadýchol/nadýchla a opakoval/-a si verš z Listu Efezanom 6, 10: „Som silný/-á v Bohu a jeho moci“ (parafráza autorky). Následne si danú situáciu skvelo zvládol/zvládla a vzišlo z nej dobro. Odkiaľ pochádzala tvoja sila? Pomyslel si snáď Boh: Ach, kde som len odložil jeho/jej silu? Asi tu niekde bude, a potom poslal anjela, ktorý ti doručil akýsi balíček sily? To ťažko. Jeho sila už bola v tebe mocou Ducha Svätého. Len si prakticky aplikoval/-a to, čo do teba Boh vložil.

Biblické povzbudenia nie sú len pozitívnymi vyjadreniami bez autority Ducha Svätého. Sú dennou praxou potvrdzovania a vyhlasovania viery a hlbokej dôvery v Boha. Slová, ktoré vyslovujeme, oslavujú Boha, a jeho Slovo sa k nemu nikdy nevráti bez výsledkov, ktoré ho vyvyšujú (Iz 55, 10 – 11). Modlím sa, aby táto kniha v tebe zapálila nový plameň viery, poskytla ti nový pohľad na veci a znásobila tvoje požehnania. Nasleduj Ježišov príklad a výzvu, aby si nebojácne potvrdzoval/-a upevňoval/-a v sebe pravdu, ktorá nás oslobodzuje.

S láskou

Marie

1

NOVÝ ZAČIATOK

„Preto ak je niekto v Kristovi, je novým stvorením.
Staré veci pominuli, nastali nové.“

DRUHÝ LIST KORINŤANOM 5, 17

„Potom im dám jedno srdce
a nového ducha vložím do ich vnútra.
Odstránim kamenné srdce z ich tela
a vložím im srdce z mäsa...“

EZECHIEL 11, 19

„Vám však, ktorí sa bojíte môjho mena,
vyjde slnko spravodlivosti
a zdravie bude v jeho lúčoch, potom vyjdete
a budete poskakovať ako teľce vypustené zo stajne.“

MALACHIÁŠ 3, 20

Rozjímaj

Každý deň môže byť novým začiatkom. Vždy, keď sa zobudíš do nového rána, začína sa niečo nové. Neváhaj s objavovaním a prežívaním nových začiatkov. Tie sa neviažu len na to, že zmeníš prácu, niekam sa presťahuješ či vstúpiš do nového vzťahu.

Iste, nie vždy sa cítime pripravení čeliť takýmto novým príležitostiam. Často nám v tom prekážajú staré zvyky, ktoré so sebou prinášajú hanbu, pochybnosti, zármutok, strach, nedostatok viery a ignorovanie toho, čo má pre nás Boh pripravené vo svojom kráľovstve tu na zemi.

V Nárekoch 3, 22 – 23 (SSV) sa píše: „Láskavosť PÁNA, že nám nie je koniec, veď jeho milosť nepomíňa, obnovuje sa každým ránom; veľká je tvoja vernosť.“ Čím môže byť tvoje ráno vždy nové? Tvojím novým začiatkom sa stáva moment, keď sa celkom odovzdáš do Pánových rúk.

Predstav si krásne pripravenú scénu novej opery. Ty si hviezda danej opery, stojíš na pódiu a čakáš, že sa každú chvíľu zdvihne opona. Hlasivky máš rozcvičené, árie nacvičené a teraz sa začína predstavenie. Úžasné na tom je, že nikto z nás by to nezvládol sám. Musí mať na to požehnanie a pomazanie od Boha, aby vôbec zo seba dostal prvý tón. Zdvihnutie hlavy z vankúša je ako naladenie orchestra. Dirigent pomaly prichádza na svoje miesto. Je to najväčšia udalosť tvojho života. Z Božej milosti sa dvíha opona. Áno, ráno sa zobudiť a stretnúť sa s Božou milosťou je najväčšou udalosťou tvojho dňa. To je tvojím novým začiatkom.

Vyznávaj

• Svoje rána odteraz vnímam ako veľkolepú udalosť.

• Duch Svätý vo mne prebýva a jeho milosti sú nové každé ráno.

• Každý deň žijem svoj nový začiatok.

• Mám dôležitú úlohu v Božej opere a on je dirigentom mojej piesne.

2

POŽEHNANÉ BOŽIE DIEŤA

„Požehnaný, kto prichádza v mene Pánovom!
Žehnáme vás z Pánovho domu.“

ŽALMY 118, 26

„Nech na vás spočinie požehnanie Pána!
Žehnáme vás v mene Pánovom.“

ŽALMY 129, 8

„Nech ťa Pán požehná a nech ťa ochráni!
Nech Pán rozjasní nad tebou svoju tvár
a nech ti je milostivý!
Nech Pán obráti svoju tvár k tebe a nech ti udelí pokoj!“

NUMERI 6, 24 – 26

Rozjímaj

Krásne udelenie požehnania, ktoré nachádzame v pasáži knihy Numeri 6, 24 – 26, je dobrým príkladom toho, čo slovo požehnanie predstavuje. Pozri sa na požehnanie z Pánovho pohľadu, ktorý môžeme preskúmať cez modlitbu, ktorú Boh vyslovil pred Mojžišom. Začína slovami: „Nech ťa Pán požehná“ a následne nám objasňuje, čo sa tým myslí. Všetko v tejto modlitbe definuje výraz požehnanie: priazeň, láskavosť, podpora, ochrana, milosť (nezaslúžené dobro), milosrdenstvo, vyvolenie, uznanie a nakoniec pokoj.

Keď Dávid nabádal svoju dušu, aby žehnala Pánovi (Žalmy 103, 2; v slovenskom preklade „dobrorečila“ pozn. prekl.), používa slovo požehnanie vo význame vyvyšovať, chváliť, ctiť, uctievať a vyjadrovať vďačnosť z hĺbky srdca.

Ži v náručí požehnania, takého, ako ho definuje Boh. Si požehnaný/-á. Máš Božiu priazeň, podporu, ochranu a radosť. On na teba hľadí s úsmevom, preukazuje ti láskavosť, milosť, milosrdenstvo a obdarúva ťa pokojom. Všetko to je zahrnuté v jedinom slove: požehnanie.

Vyhlasuj a potvrdzuj túto božskú priazeň, ktorú v sebe nesieš a zjavuješ vo svete.

Vyznávaj

• Ukončujem kolobeh hľadania negativity vo všetkom a neustále sa sústreďujem na Božie požehnanie.

• Odmietam mariť Božie požehnanie tým, že by som bol/-a voči nemu slepý/-á.

• Prvá vec, ktorú ráno urobím, je, že sa poďakujem Bohu za jeho požehnanie (Ef 1, 3).

• Božie požehnanie ma obklopuje.

• V každej hodine dňa nachádzam požehnanie.

• Tým, že žijem svoj život ako požehnaný/-á, velebím Pána.

• Božie požehnanie je mojím dedičstvom.

• Som požehnaním pre druhých.

• Žijem požehnaný život.

3

TICHO

 „Len v Bohu sa moja duša upokojí.“

ŽALMY 62, 2

„Pán je vo svojom svätom chráme.
Zmĺkni pred ním, celá zem!“

HABAKUK 2, 20

„Utíš sa pred Pánom, vyčkaj na neho...“

ŽALMY 37, 7

Rozjímaj

Aj ty môžeš pristúpiť k Bohu Otcovi tak ako Ježiš. Keď sa tvoje vnútro upokojí a spočinieš v tichu, zväčša sa okamžite vyrojí mnoho myšlienok. Čo bude dnes na večeru? Prečo mi nezavolal ten a ten? Mám zamknutý zadný vchod? Potrebujeme nové auto.

Vráť sa do ticha. Modlitba v tichu je prejavom oddanosti voči Bohu, ktorou sa otváraš kontaktu s Božou prítomnosťou. Do tohto ticha si so sebou nesieme slová „nech sa stane nie moja, ale tvoja vôľa“ (Lk 22, 42). Prvé chvíle modlitby rada trávim v tichu, čo vnímam ako akúsi predohru. Využijem ich na to, aby som sa upokojila, zhlboka nadýchla, uvoľnila svoje telo a bola schopná načúvať v Božej prítomnosti. Načúvať tichu sa síce môže zdať zvláštne, no práve v ňom sa nachádza Boh. Ján z Kríža, svätec zo 16. storočia, to pomenoval nasledovne: „Ticho je primárnym jazykom Boha.“

Ak využívaš ticho na to, aby si niečo vyriešil/-a, niečo si premyslel/-a, preskúmal/-a si svoj kalendár, plánoval/-a či naobedoval/-a sa, je to v poriadku. Najlepšie je však ticho využiť ako čas ničnerobenia, čas, keď nič nehovoríme a odsunieme svoje zaneprázdnené myšlienky nabok. Čím viac si budeš na ticho zvykať, tým menej ťa rôznorodé myšlienky budú lákať. Ticho sa nepotrebuje ničím zaoberať. Ticho sa najlepšie cíti v tichu.

Boh ti pripravil tajné miesto na odpočinok, a to čas strávený s ním v tichu (Ž 91, 1).

Vyznávaj

• Upokoj sa, duša moja.

• Milujem čas s Bohom v tichu.

• V tichu stretávam Boha.

• Milujem Božiu prítomnosť, ktorá prichádza do môjho ticha.

• Vyhradiť si čas na tichú modlitbu je pre mňa prioritou.

• Ticho ma učí primárnemu jazyku, ktorým komunikuje Boh.

4

DÝCHAJ

„Vtedy Pán, Boh, stvárnil človeka, prach zo zeme,
a vdýchol mu do nozdier dych života.
Tak sa stal človek živou bytosťou.“

GENEZIS 2, 7

„Duch Boží ma utvoril a dych Všemohúceho mi dáva život.“

JÓB 33, 4

„A keď to povedal, dýchol na nich a povedal im:
‚Prijmite Ducha Svätého.‘“

EVANJELIUM PODĽA JÁNA 20, 22

Rozjímaj

Vyskúšaj si nasledujúce cvičenie: Pokojne seď so zatvorenými očami, veľmi pomaly sa nadýchni a potichu šepkaj meno Ježiš. Pri pomalom výdychu znovu šepkaj meno Ježiš. Dýchaj veľmi pomaly a pravidelne, nikam sa neponáhľaj. Len nechaj dych plynúť, až kým nepocítiš, že sa meno Ježiš zjednotilo s tvojím dychom.

Musíme uznať, že dych považujeme za samozrejmosť a málokedy sa nad ním pozastavíme, pokiaľ u nás nenastanú problémy s dýchaním. „Nech všetko, čo dýcha, chváli Pána!“ (Ž 150, 6). To si ty. Dýchaš a svojím dychom neustále chváliš Boha.

Hebrejské slovo pre „dych“, ruah, sa používa aj vo význame „duch“ či „vietor“. Ruah je Boží dych, ktorý práve teraz rozpína tvoje pľúca. Ty a ja existujeme vďaka tomu, že Boh do Adama, prvého človeka, vdýchol život. Aj ty máš v sebe Boží dych. Keď pri nádychu vyslovuješ Ježišovo meno, on dýcha v tebe. Urob to aj teraz: vdýchni meno Ježiš... vydýchni meno Ježiš...

Pokračuj v cvičení, ktoré som popísala vyššie. Dovoľ si spočinúť vo vedomí, že Boží dych je v tebe. V priebehu dňa si uvedomuj, že jeho dych privádza všetko stvorenstvo k životu. Svet sa dusí sám v sebe, no Božie deti zakúšajú dobrotu jeho lásky s každým nádychom. 1

Vyznávaj

• Vdychujem Boží dych a on dýcha vo mne.

• Sústredím sa na dych, ktorý mi dal Boh, cez pomalé, hlboké nádychy a šepkanie mena Ježiš.

• Keď sa sústredím na Boží dych vo mne, zakúšam nadprirodzený pokoj.

• Každým nádychom chválim Boha.

• Dych je svätý, vzdávam chválu Božiemu ruah vo mne tým, že do svojich pľúc a celého svojho tela vdychujem silu a život.

5

ROZHODNÚŤ SA

„Nie vy ste si vyvolili mňa, ale ja som si vyvolil vás a ustanovil som vás, aby ste šli a prinášali ovocie,
aby vaše ovocie zostávalo, a aby vám Otec dal všetko,
o čo ho budete prosiť v mojom mene.“

EVANJELIUM PODĽA JÁNA 15, 16

Rozjímaj

Voľba je niečo, čo riadi všetko, čo robíme, hovoríme, myslíme si a čomu veríme. V hebrejskej Biblii sa vyskytujú slová voľba a vybrať si spolu s ich variantmi 246-krát. Voľba a vybrať si sa tiež objavujú v Novom zákone v preklade Kráľa Jakuba až 59-krát. Keď tvoje rozhodnutia oslavujú Boha, dokážeš svoje dni prežívať oveľa plnšie, pretože si za danými rozhodnutiami dokážeš stáť. Dávid kázal svojej duši nasledovné: „Zvelebovať budem Pána v každom čase, ústami ho budem ustavične chváliť“ (Ž 34, 2). Prikázať svojej duši chváliť Pána je jasnou voľbou.

Za všetkým, čo robíš, sú rôzne voľby, od umytia zubov po účasť na oslave výročia tvojich svokrovcov, od kúpy nového auta po poškriabanie sa na nose. Vstávaš, sadáš si, líhaš si, dívaš sa do zrkadla, ješ vajíčka, tancuješ – to všetko sú rozhodnutia. Modliť či nemodliť sa, milovať či nemilovať Boha je tiež voľbou.

Niektoré rozhodnutia určujú celý tvoj život. Jozua, ktorý bol už znechutený z ľudí, ktorí uctievali falošných bohov, im prikázal: „Vyvoľte si dnes, komu chcete slúžiť“ (Joz 24, 15). Keď Jozua hovorí „vyvoľte si“, ide o životné rozhodnutie.

Preskúmaj teda voľby, ktoré robíš. Keď ráno vstaneš, odovzdaj Pánovi všetky tie početné rozhodnutia, ktoré v danom dni urobíš. On ti pošle svojho Ducha Svätého, ktorý ťa bude viesť, dávať ti vnuknutia a jemne ťa usmerňovať, aby si robil/-a rozhodnutia, ktoré ti prinesú naplnený život. Nemôžeš žiť bez rozhodnutí. Keď si to uvedomíš, budeš oveľa lepšie pripravený/-á kráčať cestou, ktorú ti Boh určil.

Dopraj si čas pri rozjímaní nad nasledujúcimi vyznaniami. Ty si vyberáš, či sa v priebehu dňa necháš niečím rozrušiť alebo ostaneš v pokoji. Ty si volíš, či utíšiš svojho ducha alebo sa necháš strhnúť vírom celého dňa. Máš privilégium vyvoliť si Boha, ktorý si už dávno vyvolil teba (Jn 15, 16). Vyvolil si ťa ešte pred stvorením sveta (Ef 1, 4).

Vyznávaj

• Teraz, práve v tejto chvíli, si volím, komu budem slúžiť (Joz 24, 14 – 15).

• Milujem Boha a slúžim len jemu.

• Premýšľať nad svojimi rozhodnutiami a modliť sa za nich je mojou prioritou.

• Nesiem zodpovednosť za to, ako sa v živote rozhodujem.

• Neobviňujem okolnosti, udalosti či iných ľudí za svoje zlé rozhodnutia.

• Každý deň prosím Ducha Svätého, aby ma viedol, usmerňoval a dával mi vnuknutia na ceste, ktorú pre mňa Boh pripravil.

6

SÚCIT A MILOSRDENSTVO

 „Pán je dobrotivý voči všetkým,
zľutúva sa nad všetkými stvoreniami.“

ŽALMY 145, 9

„Láskavosť Pána, že nám nie je koniec,
veď jeho milosť nepomíňa...“

NÁREKY 3, 22 (SSV)

Rozjímaj

Keď nám Ježiš povedal, aby sme na neho zložili svoje starosti, vzal na svoje plecia bolesť celého ľudstva. Jeho súcit a milosrdenstvo nás premieňajú, udržiavajú a budujú našu vieru.

V podobenstve o nemilosrdnom sluhovi (Mt 18, 21 – 35) pán preukazuje milosrdenstvo a veľkú láskavosť mužovi, ktorý mu dlží vysokú sumu peňazí, tým, že mu dlh celkom odpustí. Ide o skutok milosrdenstva.

Existuje rozdiel medzi súcitom a milosrdenstvom. Milosrdenstvo znamená odpustiť niekomu, aj keď je v našej moci uškodiť mu alebo ho potrestať. Milosrdenstvo nezahŕňa automaticky súcit. Niekto môže druhému preukázať milosrdenstvo bez toho, že by voči nemu pociťoval súcit. Milosrdenstvo ako také odpúšťa a robí dobro, no nie je nevyhnutne sprevádzané súcitom. Napríklad sudca môže vyniesť miernejší rozsudok voči obžalovanému, čo však nemusí byť ovplyvnené súcitom. Podobne môžeme pociťovať súcit, no neprejaviť pritom milosrdenstvo. Súcit znamená empatickú ľútosť a starosť o utrpenie a nešťastie druhých. Môžeme niekomu
prejaviť ľútosť či starosť, no zároveň nič nevykonať na základe týchto pocitov. Môže nám byť niekoho ľúto bez toho, aby sme to prejavili hmatateľným spôsobom. Ide len o pocit. Boh však voči nám vždy koná milosrdne a súcitne zároveň.

Keď nám Ježiš vraví, aby sme boli milosrdní, ako je milosrdný Otec, nejde len o prázdny príkaz, pretože nám aj vysvetľuje, ako to máme robiť. Ježiš nám hovorí, že máme odpustiť svojim nepriateľom, čo je znakom milosrdenstva, a že máme milovať svojich nepriateľov, čo je prejavom súcitu. V našej kresťanskej tradícii cnosť solidarity prepája oboje – súcit a milosrdenstvo. Tie sa v nás stretávajú, keď máme voči druhým súcit a zároveň na základe toho aj konáme. V knihe Micheáš 6, 8 (SSV) je naše povolanie objasnené nasledovne: „Oznámili ti, človeče, čo je dobré a čo žiada Pán od teba: iba zachovávať právo, milovať milosrdenstvo a pokorne chodiť so svojím Bohom.“ Božie milosrdenstvo a súcit pretrvajú naveky.

Vyznávaj

• Súcit nosím vo svojom vnútri. Musím sa len načiahnuť k svojej duši, kde nachádzam Boží súcit.

• Môj súcit vo mne prebúdza Božie milosrdenstvo.

• Boh mi ukázal, ako ho mám potešiť, a tak budem kráčať s milosrdenstvom i súcitom.

• Páči sa mi preukazovať milosrdenstvo a konať zo súcitu.

• Nebojím sa toho, čo by ma milosrdenstvo mohlo stáť, a nemám strach preukazovať súcit.

• Prejavujem druhému milosrdenstvo a súcit aj vtedy, keď si myslím, že si to daný človek nezaslúži.

7

BOH MÁ PRE MŇA TO NAJLEPŠIE

„Pán ťa bude neprestajne sprevádzať,
tvoju dušu nasýti na vyprahnutých miestach, spevní ti kosti a budeš ako zavlažovaná záhrada a vodný prameň,
ktorého vody ťa nesklamú.“

IZAIÁŠ 58, 11

 „‚Ja poznám svoje zámery, ktoré mám s vami,‘
znie výrok Pána, ‚sú to zámery pokoja, a nie nešťastia;
dám vám budúcnosť a nádej.‘“

JEREMIÁŠ 29, 11

„Vieme, že všetky veci slúžia na dobro tým, čo milujú Boha, ktorí sú povolaní podľa jeho predsavzatia.“

LIST RIMANOM 8, 28

Rozjímaj

Nie sú azda snaha o úspech, blahobyt, lásku a dobrú rodinu tým najlepším, čo má Boh pre mňa? Odpovede sa pomaly vnárajú do môjho ducha, keď trávim čas osamote s Bohom. Keď sa modlíme za niečo alebo niekoho, prosíme Boha, aby urobil to, čo považujeme podľa Písma za správne – a to je, samozrejme, dobré. Nie je to však všetko.

Ak som jedno s Bohom a on je jedno so mnou, celý môj život patrí jemu. Nevyznávam to pre to, čo chcem, ale pre to, kým je on – a kým sme spolu. Pozvala som Ježiša do svojho života, keď som mu povedala svoje áno a úplne sa mu odovzdala. Keďže som jeho dieťaťom, prebýva vo mne skrze svojho Ducha Svätého a vedome žijem v jeho dokonalej láske. Každý ďalší rok prináša nové obzory jeho lásky, ktoré môžem objavovať, vážiť si ich a zdieľať.

Bolesť a tragické udalosti sa nám nemusia javiť ako to najlepšie od Boha pre nás. Ľudia potom často kladú otázku prečo. Nikdy neprídeme na uspokojivú odpoveď, prečo sa zlé veci dejú dobrým ľuďom, no útechou nám je poznanie, že Boh je darcom dobra, nie zla (Jer 29, 11). Bolesť ma posilňuje a viem, že moje okolnosti sú to najlepšie, čo má Boh pre mňa. Prichádzam o to najlepšie od Boha, keď moja viera ochabuje a nečerpám múdrosť a silu z jeho Slova.

Modli sa k Pánovi ako Dávid: „Dobrota a milosť ma budú sprevádzať po všetky dni môjho života“ (Ž 23, 6). Keď sa sústredíš na Božiu moc, ktorá v tebe pôsobí vo všetkých situáciách a okolnostiach, tvoja viera neoslabne, ale naopak, zosilnie. Vyznávaj to a prehováraj k svojej duši Božím slovom každý deň.

Vyznávaj

• To, čo si myslím, že je pre mňa najlepšie, nemusí byť to, čo si Boh myslí, že je pre mňa najlepšie.

• Pán ma vedie a nasýti moju dušu v čase sucha a posilní moje kosti (Iz 58, 11).

• Dobrota a milosť ma budú sprevádzať po všetky dni môjho života.

• Neuspokojím sa s ničím iným, len s tým najlepším, čo má pre mňa Boh.

• Neviažem sa na plytké prísľuby šťastia a úspechu.

• Som silný/-á.

• Som celistvý/-á.

8

SILA LÁSKY

„A nádej nezahanbuje, lebo Božia láska je rozliata v našich srdciach skrze Ducha Svätého, ktorého sme dostali.“

LIST RIMANOM 5, 5

„A život, ktorý teraz žijem v tele,
žijem vo viere v Božieho Syna,
ktorý ma miloval a vydal seba samého za mňa.“

LIST GALAŤANOM 2, 20

„A on mu odpovedal: ‚Milovať budeš Pána, svojho Boha, celým svojím srdcom a celou svojou dušou
a celou svojou mysľou.‘“
EVANJELIUM PODĽA MATÚŠA 22, 37

Rozjímaj

Dovoľ si prijať, že si milovaný/-á. Láska je Boh sám. Láska je premieňajúca sila, ktorá ti dáva život. Hlboko v tvojom vnútri sa nachádza tvoj najväčší poklad, ktorým je Boh, a Boh je láska. Láska nachádza lásku a rozmnožuje sa v milovanom človeku. Boh je láska a Boh nemôže inak, len nás milovať.

Dopraj si chvíľku a nadýchni sa slova láska. Potom jemne zavri oči, uvoľni svoje telo a pokojne seď v Ježišovej prítomnosti bez slov. Nemusí to trvať dlho – jednoducho sa hlboko nadýchni, vyslov slovo láska a buď s Ježišom. Ak to budeš robiť pravidelne v rámci svojho každodenného kráčania s Bohom, čoskoro si všimneš zreteľnú zmenu vo svojich postojoch a správaní. Dýchanie v Božej prítomnosti je zázračné pôsobenie Ducha Svätého, ktoré sa nedá ničím nahradiť. Táto prax sa stane osobnejšou tým viac, čím častejšie si dopraješ tieto „prestávky lásky“.

Učíš sa láske tým, že žiješ pre Boha. Boh chce, aby si ho poznal/-a dôverne a osobne. Chce, aby si rozmýšľal/-a ako on. Učíš sa láske tým, že sa učíš o Bohu. Nič ťa nemôže zastaviť, pretože už máš Kristovu myseľ (1 Kor 2, 16). Niekedy práve cez tragédie a smútok objavíme, akí sme v skutočnosti milovaní. Božia láska preráža cez bolesť, aby sme videli ďalej až za horizont. Je to život premieňajúce poznanie Božej intenzívnej a osobnej lásky k nám, ktoré v nás neustále rastie.

Tajomstvo milovať a byť milovaný nám sám Boh zjavil v Písme. Iba on a jeho láska definujú lásku. Sila lásky spočíva v poznaní Boha. Poznaním Boha sa učíme vidieť samých seba očami lásky. Neexistujú iné oči, ktorými by sme mohli vidieť svet taký, aký skutočne je. V Prvom liste Korinťanom 13, 12 (NPK) sa píše o nedostatku osvietenia láskou: „V tomto živote môžeme vidieť len čosi ako zahmlený obraz v zrkadle.“ Cez hmlu dokáže vidieť iba láska.

Vyznávaj

• Pánova láska ma k nemu samému neustále priťahuje.

• Nemýlim si Božiu lásku s ľudskou láskou.

• Božia láska aj v tejto chvíli napĺňa moje srdce.

• Božia láska je samotným základom existencie sveta, či si to svet uvedomuje, alebo nie.

• Zasväcujem svoj život poznávaniu a milovaniu Boha.

Koniec ukážky